《阅邸报书苏侍御廷魁奏疏后即寄怀侍御》
清代·姚燮

今圣天子日中正，大象森严纳华镜。六气变眚犹逆奸，天戮神诛代明令。

东南海郡平狡夷，捆束兵刃藏戎衣。噆肤创疡已痂脱，饮之上药终腴肥。

平安寿命方祷祈，紫极不动高崔巍。何来夜沴同雌蜺，太白寒芒与钩锲。

万民仰首齐咄嗟，静籁无声愁列缺。天门角宿明堂房，流布讹言妄翘舌。

数不必辨理可持，有臣拄笏生忧思。准今酌古庄其辞，稽首陛下陈所知。

不策公敏策危微，一人修省万福基，天遂顺应民去疑。

黄龙振鬣端门辉，银河倏皎无留黳。草茅书生远在下，深宫宥密如目窥。

鸿章援史颁天下，体正文醇义无假。徒援推测神阴阳，眭孟京房真土瓦。

天兴吾社多杰人，陈东鲠直群所闻。君亦不避犯颜谏，兀然泰华争嶙峋。

与君三年不相见，读此知心胜谋面。作诗寄君君读时，太史当书景星见。

倘询废士近奚为，注易荷阴弄薰扇。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。